กระทรวงศึกษาธิการ ยกระดับการจัดการเรียนการสอนอาชีวศึกษา ให้ตรงความต้องการของตลาดแรงงานและอีอีซี
นางสาวตรีนุช เทียนทอง รัฐมนตรีว่าการกระทรศึกษาธิการ เปิดเผยว่า  พลเอก ประยุทธ์ จันทร์โอชา นายกรัฐมนตรี  ฝากให้กระทรวงศึกษาธิการ (ศธ.) ผลักดันเรื่องการเรียนการสอนอาชีวศึกษาให้มีคุณภาพ โดยเฉพาะการเพิ่มทักษะให้แก่ผู้เรียนสายอาชีพและการสร้างผู้เรียนให้ตอบโจทย์กลุ่มอุตสาหกรรม  First s-curve และ New S-curve เช่น อุตสาหกรรมยานยนต์ อุตสาหกรรมอิเล็กทรอนิกส์อัจฉริยะ อุตสาหกรรมการท่องเที่ยวกลุ่มรายได้ดีและการท่องเที่ยวเชิงสุขภาพ เป็นต้น ในเขตพื้นที่พัฒนาพิเศษภาคตะวันออก (อีอีซี) ซึ่งนายกรัฐมนตรีให้ความสำคัญกับเรื่องการผลิตคนให้ตรงกับความต้องการของตลาดแรงงานให้มากขึ้น โดยในเรื่องนี้ได้มอบเป็นนโยบาย ให้สำนักงานคณะกรรมการการอาชีวศึกษา (สอศ.)  ทบทวนเรื่องการจัดการเรียนการสอนของอาชีวศึกษาทั้งระบบ ตั้งแต่ตัวหลักสูตรระดับประกาศนียบัตรวิชาชีพ (ปวช.) หลักสูตรระดับประกาศนียบัตรวิชาชีพชั้นสูง (ปวส.) การจัดการเรียนรู้ การจัดเวลาเรียน การฝึกประสบการณ์สมรรถนะวิชาชีพ การฝึกอาชีพ การประเมินผลการเรียนรายวิชา ตลอดจนการฝึกอาชีพในระบบทวิภาคี รวมถึงเรื่องสื่อที่ใช้ในการจัดการเรียนการสอน เพื่อให้มั่นใจว่าผู้เรียนสายวิชาชีพ สามารถจบออกไปอย่างมีคุณภาพ มีสมรรถนะสูงสุดตรงตามที่สถานประกอบการ หรือตลาดแรงงานต้องการ  อย่างไรก็ตาม ต้องยอมรับว่า นับตั้งแต่สถานการณ์โควิด-19 ทำให้การขับเคลื่อนงานอาชีวศึกษาได้ไม่เต็มที่ เพราะจะต้องมีนักศึกษาออกไปฝึกประสบการณ์ในสถานประกอบการ อีกทั้งการเตรียมผลิตคนเพื่อป้อนตลาดอีอีซีจึงต้องหยุดชะงักไป แต่จากนี้จะเดินหน้าเรื่องทวิภาคีให้มากขึ้น โดยให้สถานศึกษาจับมือกับสถานประกอบการพัฒนาหลักสูตรร่วมกัน  ส่งนพื้นที่จังหวัดนอกพื้นที่อีอีซี การขับเคลื่อนทวิภาคีอาจไม่เข้มแข็ง หลังจากนี้จะมาวางแผนว่าจะดำเนินการให้มีประสิทธิภาพรวมถึงจะเพิ่มทักษะด้านภาษาอังกฤษให้แก่ผู้เรียนอาชีวศึกษาด้วย